Iуэхутхьэбзэхэр ирагъэфIакIуэ
«Урысейм и ХъумапIэ банк» ОАО-м теплъэщIэ зиIэ и япэ хэщIапIэр Дзэлыкъуэкъуажэ поселкэм къыщызэIуихащ.
Абы теухуа гуфIэгъуэ Iуэхугъуэм хэтащ ХъумапIэ банкым и Къэбэрдей-Балъкъэр къудамэм и унафэщI Урысбий Хьэмидбий, Дзэлыкъуэ район администрацэм и Iэтащхьэ Джатэ Руслан, властым и щIыпIэ органхэм я лIыкIуэхэр, банкыр зыдэлажьэхэмрэ абы и ветеранхэмрэ.
— ТеплъэщIэ зиIэ ди хэщIапIэм цIыхухэми IэнатIэхэми зыхуей банк Iуэхутхьэбзэ псори зэуIуу щагъуэтынущ. ЦIыхухэм Iуэхутхьэбзэхэр щызэфIагъэкIыж банкоматхэмрэ терминалхэмрэ зэпымыууэ мэлажьэ, чэзур электрон IэмалкIэ зэкIэлъагъакIуэ, яхуэкIуэхэм тыншыпIэ къыхузэрагъэпэщ. Банкым и IэщIагъэлIхэм нэIурыту зэрызыхуагъэзэфым, лэжьыгъэр зэIухауэ зэрызэфIахым, Интернетыр къызэрагъэсэбэпым Iуэхухьэбзэхэр нэрылъагъуу ирагъэфIэкIуэнущ, — къигъэлъэгъуащ Урысбий Хьэмидбий.
Псори зэхэту ХъумапIэ банкым и апхуэдэ хэщIапIэу хы мы гъэм республикэм къыщызэIуахыну я мурадщ.
Багъэтыр Анзор.
